Az Európai Parlament állásfoglalása

( 2010. május 5.)

az Európai Alapítvány az Élet- és Munkakörülmények Javításáért 2008-as pénzügyi évre vonatkozó költségvetésének végrehajtására vonatkozó mentesítésről szóló határozatának szerves részét képező észrevételekkel

AZ EURÓPAI PARLAMENT,

tekintettel az Európai Alapítvány az Élet- és Munkakörülmények Javításáért 2008-as pénzügyi évre szóló végleges éves beszámolójára,

tekintettel a Számvevőszéknek az Európai Alapítvány az Élet- és Munkakörülmények Javításáért 2008-as pénzügyi évre vonatkozó éves beszámolójáról szóló jelentésére, az Alapítvány válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az Európai Alapítvány az Élet- és Munkakörülmények Javításáért létrehozásáról szóló, 1975. május 26-i 1365/75/EGK tanácsi rendeletre [3] és különösen annak 16. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A7-0088/2010),

A. mivel a Számvevőszék megállapítja, hogy kellő mértékben megbizonyosodott arról, hogy a 2008-as pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek,

B. mivel 2009. április 23-án a Parlament megadta a mentesítést az Európai Alapítvány az Élet- és Munkakörülmények Javításáért igazgatójának az Alapítvány 2007-es pénzügyi évre szóló költségvetésének végrehajtására vonatkozóan [5], és a mentesítési határozatot kísérő állásfoglalásban többek között

- sajnálta, hogy a Számvevőszék 2007-ben – csak úgy mint 2006-ban – hiányosságokat tárt fel a munkaerő-felvételi eljárásokban; a Számvevőszék ismét talált egy olyan esetet, ahol a kiválasztási kritériumokat nem a felvételi kiírással összhangban határozták meg,

- aggódott amiatt, hogy a Számvevőszék három közbeszerzési eljárásban a következő anomáliákat találta:

a) egy szerződésre vonatkozó pénzügyi értékelési eljárást nem határozták meg egyértelműen az ajánlattételi felhívásban;

b) a kiválasztási kritériumok nem tették lehetővé az ajánlattevők pénzügyi alkalmasságának megfelelő értékelését;

1. elégedettségét fejezi ki amiatt, hogy a Számvevőszék az Alapítvány 2008-as pénzügyi évre vonatkozó éves beszámolóját jogszerűnek és szabályszerűnek ítélte;

Teljesítmény

2. megjegyzi, hogy 2007-ben az Alapítvány elvégezte a 2001–2004-es munkaprogramjának utólagos értékelését, hogy meghatározza annak hozzáadott értékét és hatékonyságát; gratulál az Alapítványnak, hogy az értékelés révén bizonyította, hogy a tervezett műveleteket megfelelően lezárták; megállapítja továbbá, hogy az ügynökségeknek a Bizottság által 2009-ben megrendelt értékelésében szereplő közelmúltbeli információ megmutatta, hogy az Alapítvány 2008-ban is megfelelően lezárta tervezett műveleteit;

3. gratulál az Alapítványnak egy újabb utólagos értékelési gyakorlat indításához, ebben az esetben a 2005–2008-as munkaprogramot illetően; felhívja ezért az Alapítványt, hogy folyamatosan tájékoztassa a Parlamentet az említett értékelés eredményeiről, hogy hatékonyabban állapíthassa meg az Alapítvány hatását, hozzáadott értékét és hatékonyságát a szóban forgó konkrét időszakban;

4. felhívja az Alapítványt, hogy a Számvevőszék következő jelentéséhez csatolandó táblázatban ismertesse a megadandó mentesítés tárgyévében és a megelőző pénzügyi évben elvégzett műveletek összehasonlítását, lehetővé téve így a mentesítési hatóság számára az Alapítvány teljesítményének hatékonyabb értékelését évről évre;

Átvitt működési kiadások

5. megjegyzi, hogy a Számvevőszék szerint az átvitt összeg a 2008-as pénzügyi évre szóló előirányzatok több mint 55 %-át tette ki (4900000 EUR); tudomásul veszi azonban az Alapítvány válaszát, miszerint vannak ugyan hiányosságok, de az átvitt előirányzatok szintje alacsonyabb a Számvevőszék által jelzettnél (10 %) azon ténynek köszönhetően, hogy az éves programozása egyébként is rendelkezett a 3. cím alá tartozó előirányzatok 45 %-ának átviteléről, a tanulmányi szerződések időtartama és az Alapítvány kifizetési ütemterve fényében; hangsúlyozza mindazonáltal, hogy ez a helyzet hiányosságokat jelez az Alapítvány operatív tevékenységeinek tervezésében és programozásában, és ellentmond az évenkéntiség elvének; felhívja ezért az Alapítványt, tegyen lépéseket annak megkadályozására, hogy ez a helyzet a jövőben újra előfordulhasson, és majd tájékoztassa a mentesítési hatóságot arról, amit végzett;

Igazoló dokumentumok nélküli költségvetési átcsoportosítások

6. tudomásul veszi a Számvevőszék megállapítását, miszerint egyes költségvetési átcsoportosításokat nem igazoltak megfelelő módon, mivel nem készítettek becslést a szükségletekről, és nem tájékoztatták az igazgatótanácsot; gratulál azonban az Alapítványnak, hogy mostanra orvosolta ezt a hiányosságot;

Közbeszerzési eljárások

7. felhívja az Alapítványt, hogy tegyen lépéseket szerződései ellenőrzésének és beszerzési eljárásai programozásának javítására, oly módon, hogy jóval az adott szerződések lejárta előtt bocsátja ki az új pályázati felhívásokat; ezzel összefüggésben hangsúlyozza, hogy a Számvevőszék megállapítja: az Alapítvány két esetben szabálytalanul hosszabbított meg egy szerződést az engedélyezett maximális időtartamon túl, egy másik esetben pedig nem indokolta meg tárgyalásos eljárás alkalmazását;

Emberi erőforrások

8. felhívja az Alapítvány vezetését, hogy tegyen lépéseket – humánerőforrás-menedzsment politikájának részeként és a költségvetés végrehajtására vonatkozó kötelezettségeivel összhangban –, hogy jobban előre tudja jelezni a személyzet kulcsfontosságú tagjainak távozását;

9. felhívja az Alapítványt, hogy a személyi állomány számát – beleértve a szerződéses alkalmazottakat (87 személy) is – átlátható módon tüntesse fel a tevékenységi jelentésében;

10. gratulál az Alapítványnak, amiért 2008-ban a Számvevőszék által az utóbbi két évben tett ajánlásoknak megfelelő felvételi eljárásokat alkalmazott; megjegyzi, hogy ez alkalommal a Számvevőszék már nem állapít meg hiányosságokat az Alapítvány felvételi eljárásaiban (például a kiválasztási kritériumokat illetően), amelyek korábban nem biztosították a szóban forgó eljárások átláthatóságát és megkülönböztetés-mentességét;

Belső ellenőrzés

11. aggódik amiatt, hogy az Alapítvány 2008-as pénzügyi kimutatásai nem voltak megfelelőek és koherensek a 2007-es elszámolásokhoz képest, és ezért jelentős korrekciókat kellett végrehajtani az ellenőrzés során; tudomásul veszi, hogy erre a helyzetre az adhat magyarázatot, hogy az Alapítványnak a 2008-as elszámolások lezárásához egy rövid időre fel kellett vennie egy ideiglenes munkatársat, ráadásul a könyvelők közötti feladatátadás sem megfelelő módon történt; felhívja ezért az Alapítványt, hogy tegyen lépéseket annak biztosítására, ilyen helyzet ne fordulhasson újból elő a jövőben;

12. elismeri, hogy 2006 óta a belső auditszolgálat (IAS) által megfogalmazott 54 ajánlás közül 26 végrehajtásra került; megjegyzi, hogy a 28 még végrehajtandó ajánlás közül nyolc "nagyon fontosnak" minősül; különösen sürgeti az Alapítványt, hogy vezesse be a hiányzó belső ellenőrzési előírásokat (pl. pénzügyi szereplők meghatalmazása), kövesse nyomon a többi belső ellenőrzési előírás végrehajtását (pl. a belső ellenőrzési rendszer hatékony koordinálása, valamint a közbeszerzési eljárások megfelelése a költségvetési rendeletnek és végrehajtási szabályainak), és vezessen be hatékony tervezési és ellenőrzési rendszert (pl. kockázatértékelési rendszer létrehozása az Alapítvány tevékenységeit illetően, tevékenységalapú módszertan bevezetése és az IT eszközök felügyelete révén);

13. a mentesítési határozatát kísérő egyéb horizontális jellegű észrevételek tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [6].

[1] HL C 304., 2009.12.15., 142. o.

[2] HL L 248., 2002.9.16., 1. o.

[3] HL L 139., 1975.5.30., 1. o.

[4] HL L 357., 2002.12.31., 72. o.

[5] HL L 255., 2009.9.26., 190. o.

[6] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------